મહાત્મા ગાંધીએ સ્થાપેલી અને વિનોબાજીએ સંવર્ધિત કરેલી સંસ્થા અખિલ ભારતીય કૃષિ ગો સેવા સંઘે વારંવાર ગોરક્ષા માટે આંદોલનો કરવાં પડે છે અથવા સુપ્રીમ કોર્ટમાં જઈને આપણા દેશના ગોધનને બચાવવાની કોશિશ કરવી પડે છે. સંસ્થાના મુંબઈનિવાસી ટ્રસ્ટી કમલેશ શાહે 24મી જુલાઈ, 2018ના રોજ આપેલા આંકડા મુજબ, દેશમાં અત્યારે માત્ર 19 કરોડ ગાયો છે. ભારતમાં ગાય સરેરાશ 3.4 લિટર દૂધ આપે છે. ભારતમાં કેન્દ્ર સરકારે છેલ્લે 2012માં પશુઓની ગણતરી કરી હતી, એ પછી 2017માં પશુની ગણતરીના આંકડા જાહેર થવા જોઈતા હતા, પણ એ માટેની ગણતરી પણ હજી હાથ ધરાઈ નથી.